**Referat af bestyrelsesmøde 10. marts 2025 i Guldborgsundløberne**

**Til stede:**

Tina, Lone, Kaj Aage, Lisbeth, Benny, Brian, Nina og Henrik (referent)

**Dagsorden**

1. **Evaluering af generalforsamlingen, herunder aktivitetsskemaet**

Tina sørger for, at aktivitetsskemaet fra generalforsamlingen bliver sendt ud sammen med nyhedsbrev med opfordring til, at fx medlemmer der ikke deltog i generalforsamlingen, kan melde tilbage, at de gerne vil hjælpe til med konkrete opgaver.

Herudover kan vi i bestyrelsen i løbet af de kommende måneder melde særskilt ud i vores Facebookgruppe, at vi mangler hjælpere til de konkrete aktiviteter, hvor der på generalforsamlingen ikke blev meldt tilstrækkeligt mange hjælpere ind.

I øvrigt skal vi i bestyrelsen ved senere generalforsamlinger have fokus på, at det bliver en overskuelig og tryg opgave for medlemmer, der ikke tidligere har hjulpet til ved et konkret arrangement, at byde ind med deres hjælp. Det kan ske ved, at det bliver tydeligere, at nogle af arrangørerne fra tidligere år også vil hjælpe til eller vil sikre en god overlevering af opgaven.

1. **Sidste nyt om broløb 28/9 på Storstrømsbroen**

Tina orienterede om, at vi med kort varsel er blevet bedt om at melde tilbage, hvilke typer opgaver vi som klub kan være behjælpelig med i forbindelse med broløbet.

Vi melder tilbage, at vi gerne vil være behjælpelig med pakning af startnumre og t-shirts. Herudover har 10 medlemmer på generalforsamlingen tilkendegivet, at de gerne vil hjælpe til på løbsdagen. (Der er nok brug for flere hjælpere på løbsdagen).

Henrik er vores opgaveansvarlig, som broløbets arrangørgruppe kan kontakte.

1. **Løbeskole 2025**

Bestyrelsen besluttede, at vi fremover i stedet for at anvende begrebet ”løbeskole” vil anvende ”Løbesæsonen 2025”. Den 7. april er der sæsonstart på løbesæsonen 2025. Der er løbetrænere hver mandag frem til 16. juni.

Tina indkalder alle trænere til et ca. 20 minutters trænermøde en mandag kl. 18.45 om opstart af løbesæsonen 2025.

Lone, Nina og Henrik laver tekst til hjemmesiden, på pylon og banner på hegnet ved kunststofbanen med information/reklame om sæsonstarten på løbesæsonen 2025. Det er tanken, at banneret skal kunne genbruges år efter år. På banneret og pylonreklamen henvises til yderligere info på hjemmesiden.

1. **DGI-træning og DGI-foredrag**

Vi har bane 6 til rådighed alle onsdage, så der er mulighed for andre aktiviteter.

Signe Nyby fra DGI kommer 30. april, 28. maj, 25. juni, 3. september og 24. september. Hun kommer 1 time pr. gang.

Tina har fået tilsagn om et to timers foredrag af Allan Zachariasen med emner som: Hvorfor løber du? Motivationspsykologi, Positiv psykologi, Coping strategier, Visualiseringsteknikker.

Foredraget kan fx finde sted den 5. maj. Inden foredraget er der gratis middag for tilmeldte medlemmer.

Samlet pris for 5 x træning og foredrag er 8.000 kr.

Tina sørger sammen med Janne for, at der på hjemmesiden og i Facebookgruppen kommer info.

1. **Bus til Fyn 28/9**

Bestyrelsen besluttede, at Guldborgsundløberne lejer en bus til HCA-løbet den 28. september. Brugerbetalingen vil være på 100 kr. pr. medlem og 150 kr. pr. ikke-medlem.

Lone er koordinator. Lone laver aftale med busselskab og kontakter øvrige relevante klubber, så vi kan få fyldt bussen.

1. **Tilbud fra LOOP**

Tina og Lisbeth har været i dialog med LOOP. LOOP tilbyder abonnement til pris på 209 kr. pr. måned for medlemmer af Guldborgsundløberne. (Normalprisen er 269 kr. pr. måned). Lisbeth aftaler tidspunkt med LOOP, hvor medlemmer kan komme på besøg i LOOP og se maskinerne og høre om fordelene ved at kombinere styrketræning og løb.

Lisbeth sørger sammen med Janne for, at der på hjemmesiden og i Facebookgruppen kommer info.

1. **Eventuelt**

Bestyrelsen besluttede at undersøge, om OK vil lave sponsoraftale med os. Brian kontakter OK.